Група беларускіх міратворцаў у Лібане

**Гру́па белару́скіх міратво́рцаў у Ліба́не** — вайсковы кантынгент Узброеных Сілаў Рэспублікі Беларусі, які браў удзел у міратворчай апэрацыі ў Лібане. Афіцэрскі кампанэнт групы склалі байцы міратворчай роты, а мэдыцынскі — прадстаўнікі мэдыцынскага аддзелу спэцыяльнага прызначэньня (МАСП) 432-га вайсковага шпіталю.

Досьвед удзелу ў лібанскай місіі значна дапамог беларускім вайскоўцам пры правядзеньні гуманітарнай апэрацыі ў Сырыі ў 2023 року.

## Мінуўшчына
2 жніўня 2010 року прэзыдэнт Беларусі Аляксандар Лукашэнка падпісаў загад №400 *«Аб накіраваньні вайскоўцаў Узброеных Сілаў Рэспублікі Беларусі для ўдзелу ў дзейнасьці па падтрымцы міжнароднага міру і бясьпекі ў [[Лібан|Лібанскай Рэспубліцы]]»*.

У Лібан беларусы прыбылі 17 лістапада таго ж року.

Адпраўка міратворцаў за мяжу ажыцьцяўлялася ў рамках закону ад 29 лістапада 2003 року *«Аб парадку накіраваньня вайсковаслужбоўцаў, асоб начальніцкага і шараговага складу органаў унутраных справаў, Сьледчага камітэту Рэспублікі Беларусі, органаў фінансавых рассьледаваньняў Камітэту дзяржаўнага кантролю Рэспублікі Беларусі, органаў і падразьдзяленьняў па надзвычайных сытуацыях, пракурорскіх работнікаў, а таксама цывільнага пэрсаналу за межы Рэспублікі Беларусі для ўдзелу ў дзейнасьці па падтрымцы міжнароднага міру і бясьпекі»*. Паводле артыкулу 5 гэтага акту, *«адпраўка вайсковаслужбоўцаў, асобаў начальніцкага і шараговага складу, пракурорскіх работнікаў, а таксама цывільнага пэрсаналу за межы Рэспублікі Беларусі для ўдзелу ў дзейнасьці па падтрымцы міжнароднага міру і бясьпекі ажыцьцяўляецца зь іх асабістай пісьмовай згоды па рашэньні прэзыдэнта Рэспублікі Беларусі»*.

Станам на верасень 2021 року ў місіі ўзялі ўдзел больш за 50 вайскоўцаў.

У лютым 2023 року Беларусь завяршыла сваю місію ў краіне, і нацыянальны кантынгент вярнуўся на радзіму. Як заяўлена афіцыйнымі ваеннымі рэсурсамі, прафэсіяналізм і ўнёсак беларускіх міратворцаў быў высока ацэнены з боку ААН.

## Кантынгент
Плянавалася, што ў краіну накіруецца група ў дзесяць чалавек, але пазьней яна была скарочаная. Станам на 2011—2013 рокі ў міратворчай апэрацыі ўдзельнічалі трое: штабны афіцэр і мэдыкі пры шпіталі Ўзброеных сілаў Індыі.

16 кастрычніка 2019 року было афіцыйна сьцьверджана, што беларускі кантынгент у Лібане будзе павялічаны. Адпаведны дакумэнт быў падпісаны падчас сустрэчы памочніка міністра абароны па пытаньнях міжнароднага вайсковага супрацоўніцтва Алега Воінава і дэлегацыі амбасады Італіі ў Менску. Павелічэньне беларускага кантынгенту прадугледжана двухбаковым пагадненьнем Менску і Рыму. На той момант там служылі 5 чалавек.

2 жніўня 2020 року ў Лібан накіравалі траіх вайскоўцаў: двое зь іх праходзілі службу ў штабе сэктару «Захад» на пасадах спэцыялістаў штабу ў складзе італьянскага кантынгенту місіі, а трэці накіраваны ў рамках плянавай замены беларускага лекара ў складзе вайсковага шпіталя місіі. Такім чынам, кантынгент пашыраны да сямі міратворцаў: адзін афіцэр штаба, два спэцыялісты штаба сэктару «Захад» і чатыры мэдыцынскія спэцыялісты вайсковага шпіталя. Апошнія працавалі ў складзе хірургічнай брыгады — два лекары і дзьве мэдыцынскія сястры.

У тым жа годзе прадстаўнікі Мінабароны заявілі, што плянуюць зноў павялічыць колькасьць беларускіх міратворцаў за мяжой. Упершыню пра гэта стала вядома 16 лістапада, калі пра падобныя пляны паведаміў журналістам старшы афіцэр аддзелу міжнароднага вайсковага супрацоўніцтва і міратворчай дзейнасьці камандаваньня сілаў спэцыяльных апэрацый УС Беларусі Сяргей Тарасевіч.

## Дзейнасьць
У сфэру дзейнасьці афіцэра штаба ўваходзіла арганізацыя стратэгічнага дыялёгу. Ён прадугледжваў рэгулярны ўсебаковы аналіз сухапутнага і марскога складнікаў баявога патэнцыялу часовых сілаў і лібанскай арміі на поўдні краіны, удасканаленьне пры садзейнічаньні дзяржаваў-донараў баявога патэнцыялу арміі Лібану ў інтарэсах выкананьня задачаў, вызначаных Рэзалюцыяй 1701. Непасрэдна беларускі бок займаўся плянаваньнем, падрыхтоўкай і дакумэнтальным суправаджэньнем мерапрыемстваў у рамках стратэгічнага дыялёгу, у тым ліку арганізацыяй двухбаковых сустрэч кіраўніцтва місіі і лібанскіх узброеных сілаў.

Рабочае месца беларускіх сіл было абсталявана ў офісе. У наяўнасці меўся кампутар, неабходная аргтэхніка, тэлефонны апарат. Акрамя таго, кожнаму вайскоўцу місіі выдаваўся тэлефон стандарту DECT, які працаваў у межах базы. Афіцэры штаба таксама мелі службовыя аўтамабілі падвышанай праходнасьці. Міратворцы разьмяшчаліся ў зборна-шчытавым будынку, падзеленым на адсекі — тыпавыя пакоі. Афіцэры кантынгенту мелі асобныя пакоі, зь некалькімі шафамі для адзеньня, ложкам, двума сталамі, крэсламі і тэлевізарам у кожным зь іх.

Графік работы: з панядзелка па пятніцу з 8 раніцы да 18 гадзіны вечара, а ў суботу — з 8 раніцы да 12 дня. У нядзелю міратворцы мелі выходны дзень.

## Крыніцы

## Вонкавыя спасылкі
* *Вераніка Канюта.* Як беларускія дзяўчаты частавалі ліванцаў стравамі з бульбы // Звязда : газета. — 20 студзеня 2018.
* Чым займаюцца беларускія міратворцы ў Лібане?, 10 ліпеня 2017 (Навіны ААН)

Катэгорыя:Вайсковыя фармаваньні Беларусі
Катэгорыя:Міратворчыя місіі і апэрацыі ААН
Катэгорыя:Замежная вайсковая палітыка Беларусі
Катэгорыя:Беларуска-лібанскія стасункі